b'\n_START_ARTICLE_\nToompea allasum\n_START_PARAGRAPH_\nToompea on Tallinna Kesklinna linnaosa Vanalinna asumi allasum Toompeal. _NEWLINE_Toompea k\xc3\xb5rgendikul asunud Toompea oli lossifoogtikohtu ja Toomgildi valitsetav iseseisev linn ning liideti Tallinna all-linnaga alles 1878. aastal. Varem oli Toompea olnud l\xc3\xbchiajaliselt \xc3\xbchendatud Tallinnaga aastail 1785\xe2\x80\x931796.\n_START_SECTION_\nVanalinna Toompea asumi t\xc3\xa4navad\n_START_PARAGRAPH_\nFalgi tee, Kiriku plats, Kiriku p\xc3\xb5ik, Kiriku t\xc3\xa4nav, Kohtu t\xc3\xa4nav, Komandandi tee, Lossi plats, Piiskopi t\xc3\xa4nav, Pikk jalg, Rahukohtu t\xc3\xa4nav, Rutu t\xc3\xa4nav, Toom-Kooli t\xc3\xa4nav, Toompea t\xc3\xa4nav, Toom-R\xc3\xbc\xc3\xbctli t\xc3\xa4nav._NEWLINE_Toompea k\xc3\xb5rgendikulele p\xc3\xa4\xc3\xa4seb m\xc3\xb6\xc3\xb6da Patkuli treppi, Pikka jalga, L\xc3\xbchikest jalga ja Toompea t\xc3\xa4navat, Falgi teed, Komandandi teed. _NEWLINE_Toompea k\xc3\xb5rgendiku p\xc3\xb5hjapoolsel k\xc3\xbcljel asuvad Kohtuotsa vaateplats ja Patkuli vaateplatvorm ning idak\xc3\xbcljel Eestimaa Roheliste vaateplatvorm ja Kuberneri aed.\n_START_SECTION_\nEt\xc3\xbcmoloogia\n_START_PARAGRAPH_\nToompea on nime saanud toomkiriku j\xc3\xa4rgi (1486 Domberg `toomim\xc3\xa4gi`). Varasemad s\xc3\xa4ilinud \xc3\xbcrikud mainivad piirkonda lihtsalt m\xc3\xa4ena (1327 ladina mons, 1372 saksa bergh). Eesti rahvaluule tunneb Toompead Kalevi kalmuna, mille on kokku kandnud tema lesk Linda.\n_START_SECTION_\nElukorraldus Toompeal\n_START_PARAGRAPH_\nToompea linna juhtis lossifoogtikohus lossifoogti eesistumisel. Keskajal tegutses Toompeal peale Toomgildi veel P\xc3\xbcha Anna gild, t\xc3\xb5en\xc3\xa4oliselt ka 10 000 r\xc3\xbc\xc3\xbctli vennaskond ja P\xc3\xbcha J\xc3\xbcri vennaskond._NEWLINE_Toompea kodanikud kuulusid Toomgildi. Toomgildi liikmeks v\xc3\xb5eti vastu samadel tingimustel nagu Tallinna V\xc3\xa4ikegildi. Vastuv\xc3\xb5tmise otsustas Toomgildi koosolek h\xc3\xa4\xc3\xa4lteenamusega. _NEWLINE_Toomgildi korralised koosolekud toimusid iga kolme kuu tagant. Osav\xc3\xb5tt oli k\xc3\xb5igile gildi liikmetele kohustuslik. _NEWLINE_Venestusajal (1878) \xc3\xbchendati Toompea Tallinna all-linnaga, \xc3\xbchise Tallinna linnavalitsuse alla._NEWLINE_Erinevalt teistest Eestimaa linnadest kehtis Toompeal Eestimaa maa\xc3\xb5igus (mitte Eestimaa linna\xc3\xb5igus).'